钦定古今图书集成/明伦汇编/官常典/第785卷 > 张雍
## 钦定古今图书集成/明伦汇编/官常典/第785卷 > 张雍

按《宋史》本传：“雍，德州安德县人。治毛氏诗，开宝六年
中第，释褐东关尉。太平兴国初，有荐其材者，召归，改
将作监丞，知南雄州，迁太子右赞善大夫，知开封府
司录参军事，俄为秘书丞，充推官。京城民王元吉者，
母刘早寡，有奸状，为姻族所知，忧悸成疾，又惧元吉
告之，遂遣侍婢诉元吉寘堇食，中以毒，已病将死。事”
下右军巡按之，未得实，移左军巡推。吏受刘贿，掠治，
元吉自诬伏。俄而刘死，府虑囚，元吉始以实对。又移
付司录，尽捕元推，吏稍见诬构之迹，且以逮捕者众，
又狱已累月未能决，府中惧其淹，列状引见，诏免死
决徙。元吉大呼曰：“府中官吏悉受我赂，反使我受刑
乎？”府不敢决。元吉历陈所受赂主名，又令妻张击《登
闻鼓》诉之。上召张临轩顾问，尽得其枉状。立遣中使
捕元推官吏付御史鞫治。时滕中正为中丞，雍妻父
也。诏供奉官蔚进别鞫之，雍坐与知府刘保勋、判官
李继凝初虑问元吉称冤，徙左军巡。雍戒吏止令鞫
其毒母状，致吏讯掠惨暴，上怒，雍及左右军巡判官
韩昭裔、宋廷煦悉坐“免所居官。保勋、继凝各夺一等，
奉左石军巡使。殿直庞则、王荣并降为殿前承旨。”雍
熙初，雍复为秘书丞、御史台推直官，改盐铁推官，迁
右补阙，充判官。端拱初，转工部郎中、判度支勾院。未
几，又为盐铁判官兼判勾院。逾年，以本官兼侍御史
知杂事。月馀，出为淮南转运使。淳化初，迁为太府少
卿。二年，加右谏议大夫，徙两浙转运使，入知审刑院。
三年，充户部使，出知梓州，就命为西川转运使，俄复
知梓州。五年，蜀州青城民王小波、李顺作乱，众至万
人。雍训练士卒，得城中兵三千馀人，又募强勇千馀
守城，辇绵州金帛以实帑藏。推官陈世卿治戎器，掌
书记施谓、榷盐院判官谢涛伐山木为竿，销铜钟为
箭镝，纽布为索，守械悉备，遣推官盛梁请兵于朝。未
几，益、绵、邛、彭、汉州、永康军悉陷于贼，顺入成都，僭号
大蜀王，势甚盛，遣其党杨广将十万众寇剑门，相里
贵帅众十万围梓潼。雍与监军卢斌登堞望之，贼所
出兵，皆老弱疲惫无铠甲，斌笑请开北门击之，雍曰：
“不可。贼或诈见老弱，设伏伺我。又城中吏民心未定，
脱为伏兵所突，则堕其奸计，非良策也。”言未毕，果有
卒依敌楼呼啸，与外应和，雍亟斩以徇。贼大设梯冲
火车，昼夜鼓噪，攻城益急，城中大恐，雍命发机石碎
之，火箭杂下，贼稍退。复治攻具城西北隅，雍绐曰：“军
士趣治装，吾将开东门击贼。”阳遣步骑五百临东门贼升牛头“山𣊟城内，信然伏精兵万馀山之东隅以
待我”，雍即召敢死士百辈缒而下，尽焚其攻具，自午
达申，殆尽，贼以为神。凶党数乘城进战，皆不利。一日，
北风昼晦，贼乘风纵火，急攻北门，雍与卢斌等领兵
据门，立矢石间，固守不动，贼为之少却，长围八十馀
日。会王继恩遣石知颙来援，贼始溃去。遣施谓入奏，
上手诏褒美，擢雍给事中，斌西京作坊使，领诚州刺
史，世卿掌书记，谓节度判官，涛观察推官。又以通判
将作监丞赵贺为太子中舍，监军供奉官辛规为内
殿崇班。至道二年，改工部侍郎。明年，召归，复知永兴
军，转礼部侍郎，改刑部，克度支使。咸平四年，迁盐铁
使。上以雍“龊龊小心，三司事重，宜有裁制。”乃用王嗣
宗代之。又以其无过，特拜户部侍郎，复知审刑院，出
知秦州，徙凤翔府。景德初，权知开封府事。上览奏狱
京府囚二百馀人，以为淹系，遣给事中董俨、直昭文
馆韩国华同虑问决遣之。三年，改兵部侍郎、同知审
官院。明年，车驾朝陵，判留司尚书省，出知邓州。大中
祥符元年，请老，以尚书右丞致仕，诰命未至而卒，年
七十。雍性鄙吝，莅事勤恪，善为米盐苛察以肃下。恃
其清干，受遇于时，益矫厉以取名誉。所至藩镇宴犒，
率皆裁节，聚公钱为羡馀，以输官帑，集会宾佐，粝食
而已。在三司置簿籍，有“按前急”、“马前急”、“急中急”之目，
颇为时论所诮。雍姿貌鲁朴，始登科，为滕中正婿。中
正子锡、世宁，咸笑之，中正曰：“此人异日必显达，寿考
非汝曹所及。”锡兄弟虽有名，然终不越郎署，亦无耆
年者。子太冲，官殿中丞。